
Det var en av disse deilige aprildagene, året var 2001, og sola varmet som på en god, norsk sommerdag. Jeg bodde på Hollywood Boulevard i Los Angeles, og som vanlig skulle jeg begynne dagen med en treningsøkt. Men bilen min, en champagnefarget BMW 3281, var tauet vekk, jeg hadde glemt at gaten skulle vaskes. Med mange ubetalte parkeringsbøter ville det koste en liten formue å få bilen tilbake. Det var penger jeg ikke hadde.

I LA må du ha bil for å kunne delta i livet, så jeg leide meg en kraftig pickup og løy på meg forsikring med et kredittkort uten dekning.

Jeg satt og sang da det skjedde, det var i et lyskryss på vei hjem igjen. En eldre mexicansk dame kjørte rett i meg, smadret fronten og sidedøren min. Jeg skjønte med en gang at dette kom til å bli dyrt, veldig dyrt. Motoren døde, men musikken fra bilstereoen fortsatte, det var «Home» av Westlife.

Another summer day
Has come and gone away
In Paris and Rome
But I want to go home

Begge bilene var hardt skadet, den mexicanske damen var i lettere sjokk og hoiet noe voldsomt på spansk. Jeg var fullstendig rolig, uskadet og sa ingenting, men Westlife ga seg ikke:

Maybe surrounded by
A million people
I still feel all alone
I just want to go home.

Teksten gikk rett i hjertet på meg: I just want to go home.

Men hvor var hjemme?

Jeg hadde ikke vært i Norge på 16 år. Bare måneder i forveien hadde mamma besøkt meg i Miami, jeg var der og filmet for et fitnessprogram. Det var andre gangen jeg møtte henne siden jeg dro fra Norge. Da hun skulle reise igjen, sa mamma til meg på flyplassen:

–	 Neste gang vi treffes, må det bli hjemme i Norge.

–	 Yeah, right, tenkte jeg.

Men nå satt jeg i en ødelagt bil uten forsikring. Kontoen var tom, det var ingen store jobber i sikte. Jeg var i et dårlig forhold med en mann som het Logan, han var canadier og pianisten til Celine Dion. I det hele tatt hadde det ikke gått min vei den siste tiden, jeg ventet stadig på oppdrag som skuespiller og var lei av å være stylist. Og Westlife sang og sang:

Another airplane, another sunny place
I’m lucky, I know,
But I want to go home.


Juni, 2020

For en flodbølge av hjertevarme.

Jeg har nettopp gått av scenen etter at «Jan Thomas søker drømmeprinsen» har vunnet Gullruten. Da jeg skulle takke for prisen, hadde jeg ikke en sjanse til å holde tårene tilbake, men jeg klarte i det minste å si at «vi er alle enige om en ting, og det er at kjærlighet er kjærlighet».

Bak scenen går tusen tanker gjennom hodet mitt, det er en saling blanding av glede, stolthet og takknemlighet. Men jeg kjenner også på et vemod. Jeg skulle ønske at mamma kunne vært her, hun døde brått sommeren 2013. Noen år før hun gikk bort, sa hun: «Jan, jeg kunne ønske at alle kjente deg, sånn som jeg kjenner deg. Sånn som du er.»

Hun ville at jeg skulle bruke stemmen min til noe betydningsfullt.

Er jeg der nå?

I dagene etter Gullruten får jeg gratulasjoner fra jenter og gutter, mødre, fedre og besteforeldre. Programmet vi vant med er det viktigste og fineste jeg har gjort på tv, jeg vet at det har vært til hjelp for mange homofile der ute. Det føles veldig godt, og selv har jeg aldri hatt det bedre. Etter at jeg fylte 50 år har det bare gått én vei, jeg er på ingen måte femti, feit og ferdig. Jeg smiler mye oftere enn før (det ble forresten mye enklere etter at jeg sluttet med Botox og Restylane). De hvite tennene er en gave fra naturens side, alt det andre skyldes beinhard jobbing.

Fra hele landet strømmer det på med tilbud og forespørsler, jeg har aldri opplevd maken til respons og aksept. Om dette er en drøm – don’t wake me up!

Mamma skulle hørt at folk ler med meg og ikke av meg. Men på den annen side: Jeg har aldri brydd meg særlig om hva folk mener om meg. Mine problemer i livet har ikke skyldtes mangel på selvtillit.

Lenge var tilværelsen min som en lang audition, det handlet om å se fantastisk ut hver eneste dag. Modellkarrieren førte meg langt. Jeg slo derimot aldri helt gjennom som skuespiller, men ble en suksessrik stylist og gründer. Jeg har vært gift og skilt, jeg har elsket og mistet. Og jeg har kjempet mot fordommer og egne demoner.

All motgang og negativitet har jeg brukt som byggeklosser for noe stort og vakkert. Veien har vært kronglete, men jeg ville ikke vært den foruten. Heller ikke de gangene jeg som ung og blakk skuespiller i Los Angeles måtte ta oppdrag som bursdagsstripper. (Men om jeg skulle gjort det igjen, ville jeg kledd meg i noe annet enn en rosa G-streng. Jeg kler blått bedre).

Mitt nye liv i Norge hadde en trang fødsel, det begynte en grå aprildag i 2001. Det var da jeg landet på Gardermoen, blakk og resignert etter bilulykken i USA. Ulykken skjedde en torsdag, fredag kjøpte jeg billett, mandagen landet jeg i Oslo. Meningen var å ta et lite avbrekk, en liten pause fra kaoset før jeg reiste tilbake. For hva i all verden skulle jeg gjøre i Norge, landet jeg hadde gjort meg ferdig med i 1986?

Etter 16 år ute så jeg overhodet ikke for meg en fremtid her, men en lungebetennelse gjorde at jeg ikke kunne returnere som planlagt. Det ene tok det andre – og så ble jeg bare.

Det ble et sabla sirkus da jeg etter hvert fikk etablert meg som stylist og fikk min egen salong. Men jeg var glad så lenge folk snakket om meg, og levde etter mottoet:

Hustle until you don ’t have to introduce yourself anymore.

For noen var jeg en åpenbaring, for andre en endetidsprofeti. En filosof mente at «når moralisme er ut, og estetisme in, da er veien åpen for Jan Thomas». Jeg ble omtalt som en jålebukk uten moralsk kompass.

Ja, jeg har vært svær i kjeften, sagt og gjort mye dumt. Til tider har jeg også vært arrogant, selvopptatt og cocky, eller det er kanskje et engelsk ord? Det er bare å venne seg til det, det er sånn jeg snakker, store deler av meg henger fortsatt igjen i det amerikanske.

Alt jeg har foretatt meg i livet mitt, er grunnen til at jeg har blitt den personen jeg er i dag. Og jeg har sluttet å skamme meg, altfor mange mennesker bærer med seg så mye skam. Vi er så redde for å bli avkledd og måtte vise frem sider som skulle vært skjult for andre. Vi bruker så mye krefter på det vi har gjort, på det vi ikke gjorde, og det vi kunne gjort. For ikke å snakke om all energien vi bruker på å grue oss til alt som kanskje kan skje. Kan vi ikke slutte med det? Det har jeg gjort, og tro meg, livet blir enklere. Andres blikk på deg er heller ikke så sterkt som du tror.

Jeg har vært hatet og elsket, kanskje mest det første. Nå føler jeg at ting har snudd, noe har skjedd etter alle disse årene. Er det med meg – eller alle andre? Er det dråpens kraft, den som etter mange år setter merke og uthuler steinen?

Hvor kom all denne varmen fra?

I denne boka vil jeg fortelle deg hva livet har lært meg, og vise hvem jeg er. Det er uansett fint at folk kjenner meg før de bestemmer seg for å like meg eller ikke. Håpet er at du, kjære leser, blant en del tullball og kåtskap, kan bli litt klokere og se mulighetene, være åpen for at vår tid her på jorden kan ta noen uante vendinger. Husk at livet er en gave, ikke ta det for gitt. Og mye er opp til oss selv. Det eneste jeg kan garanterer deg, er at du alltid kommer lengst med godhet og kjærlighet.


1.
Å VELGE SIN VEI

«A lot of people are afraid to say what they want.
That’s why they don’t get what they want»
Madonna


Jeg drømte om palmetrær

28. desember 1966 ble jeg født på Telemark sentralsykehus, døpenavnet mitt er Jan Bertin Østervold. To år etter kom broren min, Bjørn. De første årene bodde vi i andre etasje i et hus i Skien, mammas hjemby. Pappa kom fra en øy på Vestlandet, vi flyttet dit like før jeg skulle begynne på skolen.

Jeg kommer fra arbeiderklassen. Foreldrene mine reiste til sjøs, de jobbet som vaskehjelp, kantinearbeider, trailer- og busssjåfør. Ingen av dem maste om at jeg måtte ta høyere utdanning, det viktigste var å bidra til fellesskapet og få seg en sikker jobb.

På Storebø i Austevoll kommune var vi knapt hundre elever på barneskolen, akkurat nok til å fylle hvert klassetrinn. Alle kjente alle, det var ulåste dører, vi sprang fra hus til hus. Vi lekte i skogen der sauer beitet fritt, vi kjørte båt i nordavinden så saltsprøyten formet de bolleklipte luggene våre. Det var ennå ikke kommet frisørsalong på øya, mange hadde hjemmesydde klær.

Farfar kjørte moped i en blå kjeledress, farmor gikk i blomstrete kjoleforkle. NRK hadde monopol, fjernsynet vårt var uten farger. For å ringe måtte vi sveive på et svart telefonapparat og bestille videre samtale fra en lokal sentral.

Jeg la kjapt om til øyas dialekt, hoppet strikk med jentene og ble bestevenn med barna til naboen som var baker. Ennå husker jeg gleden av å smøre tjukt med vaniljekrem på skolebrød, og dramaet da bakerens yngste sønn satte fast høyrearmen i en eltemaskin. Bjarte måtte amputere armen over albuen og fikk en protese med krok. Og så var det ikke så mye mer snakk om det. Sånn drev disse vestlendingene på. Det var mye motvind, men lite klaging. Jeg liker den mentaliteten.

Øya var full av fiskere og fordommer, men også store drømmer og ambisjoner. Jeg opplevde aldri mobbing. Det var lov å tenke stort og annerledes, så lenge du ikke skilte deg for mye ut. Da foreldrene mine skulle kjøpe en liten, rød trillebår til meg, ville jeg heller ha en dukkevogn. Da satte pappa foten ned.

– Ikkje faen! Det kjem ikkje på tale, sa han.

Da jeg kom hjem, pakket jeg inn bamsen min i et vakkert teppe, la den varsomt i den røde trillebåra og trillet stolt rundt i nabolaget. Jeg elsket å kle meg ut i kjoler, men mamma ville helst at jeg bare skulle gjøre det hjemme. Ingen snakket om homofili, jeg visste ikke engang at det fantes.

I 4. klasse spurte Kari, den vakre læreren vår, oss om hva vi ville bli når vi ble store. Mange av guttene svarte at de skulle jobbe på fiskebåt, jentene ville bli butikkdamer og sekretærer. Da turen kom til meg, var jeg ikke i tvil.

– Jeg skal bo et sted med hvite sandstrender og palmetrær! Tidlig drømte jeg meg langt bort. Først som godt voksen har jeg skjønt at jeg aller mest ville vekk fra et turbulent og alkoholisert familieliv. Foreldrene mine hadde et trøblete ekteskap. Pappa var uforutsigbar, kunne plutselig bli veldig sint. Et av mine første minner er at pappa setter seg på ansiktet mitt og fiser. Bare han lo.

Jeg har ingen minner om at foreldrene mine viste at de elsket hverandre. Den som vokser opp uten kjærlighet, kan ha vondt for å tro at den finnes, men jeg vet. For jeg hadde mamma i livet mitt. Jeg elsket å være alene sammen med henne.

Det er vondt å si det, men jeg klarte aldri å bli glad i min egen far. Han drakk mye, og mamma ble ofte med på festen. Jeg kan huske dunsten av sprit og rulletobakk, den hyppige lyden av Winner Tip, en sånn plastikkdings som dyttet tobakken inn i tomme sigaretthylser. Fortsatt gjør stanken av alkohol og røyk meg urolig, det er som om en katastrofe når som helst kan inntreffe.

Etter en av de mest turbulente helgene sa mamma at hun ville flytte fra pappa. Da pakket hun den aller største kofferten, og ga beskjed om at lillebroren min og jeg måtte gjøre oss klare. Men så ble vi likevel. Igjen og igjen. Det var skuffelser og håp, år etter år. Skilsmisser var ikke så vanlig den gangen. Fasade var viktig, lykken kom i andre rekke.

Mamma snakket åpent til meg om problemene i ekteskapet. Både familie og andre har alltid hatt lett for å betro seg til meg, det er en gave og forbannelse. Til tider har det vært for mye informasjon å bære.

Da jeg var 12 år, flyttet vi alle tilbake til Skien, til en ny blokkleilighet i Maihaugen i fjerde etasje. Jeg mistrivdes ikke på Storebø, men hadde vært klar for andre eventyr i lang tid. Å flytte til Skien var som å komme til Beverly Hills. Her var det både lyskryss, rundkjøringer, kjøpesenter, parallellklasser og jevnaldrende jeg ikke kunne navnet på. Det var høye bygninger, og det gigantiske Hotel Høyers nede ved havna som minnet om Det hvite hus.

Jeg var klar for en ny start, men mamma og pappa fortsatte i samme, dårlige spor. Når de kranglet, gikk jeg som regel på rommet mitt, stilte meg foran speilet og sang høyt med ABBA på kassettspilleren: (Til yngre lesere: En kassett er en flat sak som inneholdt to hjul og et langt magnetbånd som ofte hengte seg opp. Da ble det mye krøll. For mer informasjon må du spørre en godt voksen. Jeg gråt da medlemmene i ABBA skilte seg. Som barn var favorittlåten «Mamma mia», som ungdom elsket jeg å danse til «Super Trouper», og som voksen liker jeg teksten i «Gimme! Gimme! Gimme! A Man After Midnight».)

Helt siden jeg oppdaget speilet, har jeg vært opptatt av eget utseende, og før jeg skulle begynne på Gulset ungdomsskole i Skien, tok det helt av. Håret var nystripet, kortklipt på sidene, langt oppå og bak. Jeg var høy, tynn som en strek og hadde pinetrange jeans. Jeg kjente ingen, alt var nytt, men jeg gjorde overhodet ikke noe forsøk på å gjemme meg. På avstand så jeg ut som en nyfønet Q-tips.

Spørsmålet kom fra de tøffeste guttene på aller første skoledag:

– Er du gutt eller jente?

– Intetkjønn, svarte jeg.

Da jeg gikk hjem den dagen, skjønte jeg at jeg for første gang i livet mitt var blitt møtt med fordommer. På Storebø hadde jeg aldri opplevd at noen hadde kommentert hvordan jeg så ut. Så hva skulle jeg gjøre nå? Dempe meg? Kle meg annerledes?

Igjen fant jeg trøst foran speilet, jeg følte meg kjempefin.

– Skal jeg roe ned føneren og krølltanga, og heller begynne med fotball?

Jeg spurte og svarte. Ofte har det fungert best sånn.

– Ikke faen! Slik er jeg skapt – og jeg er perfekt.

Der og da bestemte jeg meg for at jeg ikke skulle bry meg, kjipe mennesker skulle ikke styre hvordan jeg hadde det. Heldigvis hadde jeg styrken til å stå for det. Jeg var en kriger, men trengte ingen armé. Neste dag tok jeg på meg silkebusker, og laget en ekstra krøll i luggen.

Mamma lot meg være meg selv, bare en gang sa hun stopp. Jeg hadde sett filmen «Grease» og kjøpt meg en bukse lik den Olivia Newton-John hadde, i stramt skinn og splitt nederst. Da syntes hun det ble for mye av det gode.

Jeg mener fortsatt at den buksen satt perfekt.


Å bryte med familie

Vi er mange som har større og mindre arr på sjelen, men det som teller til sist er hva vi gjør med dem.

Kort tid etter vi kom tilbake til Skien ble foreldrene mine skilt. Mamma tok det store steget ut for å leve, bli sett og utvikle seg. At hun endelig våget å gå fra pappa, lærte meg noe om å ta ansvar for egen lykke.

Uten pappa i huset var det som alle fikk puste bedre, pulsen ble normal, vi begynte å ligne på en familie. Kanskje var det urettferdig mot pappa, men sånn føltes det.

Etter skilsmissen brøt jeg også med ham, det skjedde etter at jeg hadde vært på kino med noen av mine nye venner. Jeg satt på bussen, pappa steg på utenfor Ibsenhuset. Han var dritings. Da han fikk øye på meg, ble han høylytt og vrøvlet mye tull. Jeg ble flau, men mest sint. Da jeg skulle gå av bussen, sa jeg helt rolig til han:

– Nå er jeg ferdig med deg. Du er ikke lenger min far.

Det er lov å gjøre det slutt med nær familie. For meg var det ikke noe valg. Altfor mange fortsetter i dårlige relasjoner, noen mennesker passer bare ikke sammen.

Nå er mamma død, pappa lever.

Men det er bare mamma jeg fortsatt har kontakt med.

Mamma var mitt anker og den som ga meg fred i sjelen. Men det var ikke helt enkelt med henne heller. Hun kunne være så snill at det grenset til dumskap, og til tider fant hun trøst i alkoholen. Første julaften etter at jeg flyttet hjem fra USA, skulle vi feire sammen. Mitt forhold til jul har vært anstrengt, høytider er som et forstørrelsesglass på følelsene våre. Det som er fint blir enda finere, det som er vondt kan bli enda vondere. Mamma var sikkert nervøs for denne kvelden, ville at alt skulle være perfekt. Utover kvelden kjente jeg igjen denne truende lukten av sprit og røyk. Mamma ble overstadig beruset.

Noen dager etter tok jeg en alvorsprat med henne.

– Jeg feirer aldri noe som helst med deg om du drikker så mye igjen, jeg fikser det ikke. Nå må du ta et valg.

Mamma klarte heldigvis å skjerpe seg, og drakk sjelden mer enn et par glass vin til maten etter det. At hun, etter så mange år, endelig fikk kontroll på drikkingen, tok jeg som en kjærlighetserklæring.


Et liv på skeive

Jeg ble født som en kriminell.

Da jeg kom til verden, var homofili fortsatt forbudt i Norge. Homoseksuelle handlinger mellom menn var underlagt straffelovens bestemmelser om «utuktig omgang», en paragraf som ble opphevet først i 1972. Fem år senere opphevet Norsk psykiatrisk forening homoseksualitet som en sykdomsdiagnose.

Lenge var jeg like opptatt av både peniser og pupper, jeg visste ikke bedre, og var den første gutten i klassen som fikk lov å ta jentene på puppene. En stund førte jeg et regnskap over seksuelle opplevelser. Listen over jentenavn jeg gikk «hele veien med», stoppet på 17. (Det ville overraske meg stort om det skulle bli en nummer 18. Men er det én ting livet har lært meg, er det at ingenting er sikkert.)

Så lenge jeg kan huske har jeg vært seksuelt nysgjerrig, og debuterte før jeg lovmessig var gammel nok. Det var med en jente. Men min store vekkelse kom med en såpeopera. Jeg satt klistret foran skjermen hver onsdag da Dynastiet gikk på NRK. Rollefiguren Steven Carrington var gay, jeg hadde aldri hørt ordet, eller sett noen på tv som snakket åpent om homofili. Jeg elsket Dynastiet, og skjønte at det var mulig for meg å bli forelsket i gutter.

Da jeg var 15 år gammel reiste vi på familietur til Liseberg i Gøteborg. Jeg tuslet for meg selv i fornøyelsesparken og kom i snakk med en voksen mann i midten av 40-årene. Umiddelbart kjente jeg meg tiltrukket, men det skjedde ikke noe mer enn en hyggelig prat. Jeg fikk telefonnummeret hans, med beskjed om å ringe om jeg ville bli bedre kjent. Hele ferien tenkte jeg på ham, og etter sommeren plukket jeg opp nummeret fra lommeboka og ringte. Han hørtes overrasket ut, men inviterte meg på besøk.

Til mamma løy jeg og sa at jeg skulle reise til Gøteborg samme med noen venner. Svensken hentet meg på flyplassen, vi gikk på restaurant, spiste og pratet. Så gikk vi hjem til hans leilighet. Der ble jeg innviet i nytelser jeg ikke ante eksisterte, han var øm og varm. Fortsatt tenker jeg tilbake på det som en av de viktigste helgene i livet mitt.

Jeg følte ingen skam, var bare veldig lykkelig.

Selvsagt var det galskap å reise. Aldri i livet om jeg ville anbefalt andre 15-åringer å dra på helgetur til en fremmed mann i et annet land. Men jeg var heldig, jeg møtte en snill og hensynsfull voksen som lærte meg noe om hva det vil si å være homofil.

Det ble med denne ene helgen, vi pratet aldri mer. Men jeg har stadig tenkt på ham med takknemlighet, for alt jeg vet fyller han snart 90 år.

Jeg håper han har hatt et godt liv.

Etter helgen i Gøteborg var det som en ny verden åpnet seg. Stadig oftere reiste jeg til Oslo, der jeg bodde hos en kusine. 17 år gammel flyttet jeg dit for godt, fikk jobb som frisørlærling hos Adam og Eva, og ble en del av miljøet rundt klubben som het Studio 26. Alle som betydde noe i utelivet var innom der jevnlig.

Jeg hadde anlagt en lang rottehale i nakken, gikk i dressjakker med kraftige skulderputer, og slapp forbi køen selv om jeg ikke var fylt 18 år. Tidlig ble jeg også stamgjest på Metropol, en klubb for byens homofile og lesbiske. Alt var mulig, livet var nettopp begynt. Men det var ennå lenge til jeg kunne stå frem, på denne tiden visste jeg egentlig ikke hva det innebar. Gikk det virkelig an å leve hundre prosent som homofil? Stigmaet var stort, jeg hadde flere venner som ikke snakket om sin seksuelle legning utenfor den innerste kretsen. Ute i verden var verken George Michael, Elton John, ja, ikke engang Liberace, åpne. Det ble ikke bedre da hiv og aids kom til Norge, og alle smittede var homofile menn.

Jeg hadde begynt å jobbe som modell også og var i ferd med å gjøre karriere som kvinnemodell på høye hæler, med oppdrag i hele Europa. Mannlige damemodeller var ikke uvanlig på 1980-tallet. Great Garlic Girls var populære her hjemme, og i musikkverden var androgyne menn som Boy George og David Bowie store stjerner. Heterofile menn brukte kajal i helgene og digget The Cure og The Smiths, som brukte øyesminke og leppestift.

Grunnen til at jeg ble damemodell var enkel, modellmamma Eileen Ford ville ikke ha meg som jeg var.

– Du er for vakker! Kom tilbake når du har blitt mann, sa hun.

Fortsatt var jeg tynn som en flis, veide 53 kilo fordelt på 186 centimeter. Det var en fotograf som mente jeg burde prøve meg som kvinnemodell. Som ung likte jeg å kle meg feminint, og nå kunne jeg tjene penger på det. Så hvorfor ikke? Jeg følte meg superhot. Toppen ble nådd da jeg fikk gå moteshow i Tyskland for prinsesse Stephanies av Monacos kolleksjon.

Det var lett å takke ja da jeg ble invitert til det populære ungdomsprogrammet «Kluzz» på NRK for å snakke om min noe annerledes modellkarriere. Jeg viste frem en slags svensk seilermote, med kapteinslue, langt, hvitt skjørt, rød leppestift og tung øyeskygge (som motepoliti ville jeg gitt det en svak toer.)

Det var den mannlige programlederen som ut av det blå spurte meg:

– Er du homoseksuell?

Spørsmålet var ikke avtalt på forhånd, og kom veldig bardust på meg.

– Nei, det er jeg ikke, svarte jeg.

Selv om jeg visste at jeg likte gutter, hadde jeg ennå ikke definert meg selv. Jeg var 18 år og totalt uforberedt. Fortsatt er det litt vondt å se opptaket.

Det har aldri vært vesentlig for meg å bli ambassadør for en bestemt gruppe, jeg ønsker å være en representant for kjærligheten uansett kjønn eller legning. Ofte har jeg tenkt at gay people are their own worst enemies. Til å være en minoritet er det overraskende lite samhold i flokken.

Høsten 2019 ble jeg for aller første gang intervjuet av homsemagasinet Blikk. Det første jeg sa da de ringte var: – What took you so long?

Jeg vet at mange homofile kan styre sin begeistring for meg, kanskje jeg ikke er homo nok? Jeg har snakket mye om sex og kjærlighet, men aldri vært så veldig eksentrisk eller sjokkerende. Tidligere har jeg også uttalt meg kritisk til homoparader som har minnet mer om et karneval og sexsirkus. Det jeg har prøvd å si, er at om vi homser er ute etter aksept og forståelse, må vi også ta ansvar for hvordan vi ønsker å oppleves. Homofile og lesbiske omfatter alle typer mennesker fra ulike yrker og bakgrunn, derfor har det vært trist at mye av fokuset har vært rettet mot halvnakne menn i lærtanga og boa som pisker hverandre på et lasteplan til støyende eurodisco. Jeg ønsker å løfte frem normaliteten i det å være homofil, og har fryktet at Pride ekskluderer alle dem som ikke klarer å identifisere seg med den typiske paradedeltakeren. Men dette er blitt bedre med årene, nå er det snart like mye Gore-Tex som lateks i Pride.

Forstå meg riktig; Pride er en viktig markering. Ikke minst i solidaritet med innbyggere i andre land. I 2020 er homofili fortsatt kriminalisert i 68 land i verden, i åtte av dem kan du bli dømt til døden for det, ifølge Amnesty. Men også i vår del av verden er det en vei å gå før det er full aksept. Selvmordstallene blant unge homofile er fortsatt altfor høye. Vi må fortsette å fortelle barn og unge at de kan få elske hvem de vil, uansett kjønn, rase, form eller fasong.

Drømmen er selvsagt at vi en dag ikke trenger å paradere gatene for å vise at vi er homofile, at vi alle skal respektere hverandre uansett hvem vi elsker eller hva vi tror på. Av alle kloke mennesker som har sagt noe om kjærlighet, var det kong Harald som sa det best i en tale 1. september, 2016.

«Nordmenn er jenter som er glad i jenter, gutter som er glad i gutter, og jenter og gutter som er glad i hverandre. Nordmenn tror på Gud, Allah, Altet og Ingenting.

Med andre ord: Norge er dere.

Norge er oss.

Når vi synger «Ja vi elsker dette landet», skal vi huske på at vi også synger om hverandre. For det er vi som utgjør landet. Derfor er nasjonalsangen vår også en kjærlighetserklæring til det norske folk. Mitt største håp for Norge er at vi skal klare å ta vare på hverandre. At vi skal bygge dette landet videre – på tillit, fellesskap og raushet. At vi skal kjenne at vi – på tross av all vår ulikhet – er ett folk. At Norge er ett.»

Hurra for kong Harald.

Og for all slags kjærlighet.

